KOMISIJAS REGULA (ES) 2023/128

(2023. gada 18. janvāris),

ar ko attiecībā uz benalaksila, bromoksinila, hlorsulfurona, epoksikonazola un fenamifosa maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 18. panta 1. punkta b) apakšpunktu,

tā kā:

(1) Benalaksila, bromoksinila un fenamifosa maksimālie atlieku līmeņi (“MAL”) ir noteikti Regulas (EK) Nr. 396/2005 II pielikumā. Hlorsulfurona un epoksikonazola MAL ir noteikti minētās regulas III pielikuma A daļā.

(2) Darbīgās vielas benalaksila apstiprinājums ar Komisijas Regulu (ES) 2020/1280 (2) netika atjaunots cita starpā ar cilvēka veselību saistītu iemeslu dēļ. Tā apstiprinājuma termiņš beidzās 2021. gada 31. jūlijā. Visas spēkā esošās tādu augu aizsardzības līdzekļu atļaujas, kuri satur minēto darbīgo vielu, ir atceltas.

(3) Sakarā ar procedūru, kurā neatjauno benalaksila apstiprinājumu, Eiropas Pārtikas nekaitīguma iestāde (“Iestāde”) nevarēja izdarīt secinājumu, ka vielai nav endokrīni disruptīvu īpašību (3).

(4) Benalaksils-M ir darbīgā viela, kas apstiprināta lietošanai augu aizsardzības līdzekļos. Gan benalaksila, gan benalaksila-M atlieku definīcija ir “Benalaksils un citi to veidojošo izomēru maisījumi, arī benalaksils-M (izomēru summa)”. Attiecībā uz galda vīnogām, kartupeļiem, ķiplokiem, sīpoliem, šalotēm, arbūziem, salātiem un puraviem noteiktie benalaksila MAL ir droši patērētājiem, un tie būtu jāsaglabā, lai ņemtu vērā benalaksila-M atļautos lietojumus šajos produktos. Attiecībā uz vīna vīnogām un melonēm spēkā esošie MAL atbilst Pārtikas kodeksa komisijas ar Kodeksu noteiktajiem maksimāli pieļaujamajiem atlieku līmeņiem (“CXL”). Tie ir droši patērētājiem un būtu jāsaglabā saskaņā ar Regulas (EK) Nr. 396/2005 14. panta 2. punkta e) apakšpunktu. Atļautajiem lietojumiem baklažānos un tomātos noteiktie benalaksila-M MAL ir zemāki par benalaksila MAL. Tāpēc MAL, kas attiecas uz benalaksilu šajos produktos, būtu jāpazemina līdz pašreizējiem benalaksilam-M noteiktajiem MAL. Attiecībā uz dārzeņpipariem/papriku un rapšu sēklām benalaksilu-M lietot nav atļauts un attiecībā uz to nav noteikts ne CXL, ne importa pielaides. MAL, kas attiecas uz benalaksilu minētajos produktos, Regulas (EK) Nr. 396/2005 II pielikumā būtu jāpazemina līdz noteikšanas robežai (“NR”).

(5) Darbīgās vielas bromoksinila apstiprinājums ar Komisijas Regulu (ES) 2020/1276 (4) netika atjaunots cita starpā ar cilvēka veselību saistītu iemeslu dēļ. Vielas apstiprinājuma termiņš beidzās 2021. gada 31. jūlijā. Visas spēkā esošās bromoksinilu saturošu augu aizsardzības līdzekļu atļaujas ir atceltas, un attiecībā uz šo darbīgo vielu nav noteikts ne CXL, ne importa pielaides. Tāpēc MAL, kas attiecībā uz šo vielu noteikti Regulas (EK) Nr. 396/2005 II pielikumā, saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu ir lietderīgi svītrot. MAL attiecībā uz visiem produktiem būtu jānosaka NR līmenī Regulas (EK) Nr. 396/2005 V pielikumā saskaņā ar minētās regulas 18. panta 1. punkta b) apakšpunktu.

(6) Darbīgās vielas hlorsulfurona apstiprinājuma termiņš beidzās 2019. gada 31. decembrī, un pieteikuma iesniedzējs nav iesniedzis pieteikumu uz tā atjaunošanu. Visas spēkā esošās tādu augu aizsardzības līdzekļu atļaujas, kuri satur minēto darbīgo vielu, ir atceltas. Attiecībā uz hlorsulfuronu nav noteikts ne CXL, ne importa pielaides. Tāpēc MAL, kas attiecībā uz šo vielu noteikti Regulas (EK) Nr. 396/2005 III pielikuma A daļā, saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu ir lietderīgi svītrot. MAL attiecībā uz visiem produktiem būtu jānosaka NR līmenī Regulas (EK) Nr. 396/2005 V pielikumā saskaņā ar minētās regulas 18. panta 1. punkta b) apakšpunktu.

(7) Darbīgās vielas epoksikonazola apstiprinājuma termiņš beidzās 2020. gada 30. aprīlī, un pieteikuma iesniedzējs ir atsaucis pieteikumu uz tā atjaunošanu. Visas spēkā esošās tādu augu aizsardzības līdzekļu atļaujas, kuri satur minēto darbīgo vielu, ir atceltas. Attiecībā uz epoksikonazolu nav noteikts ne CXL, ne importa pielaides. Tāpēc MAL, kas attiecībā uz šo vielu noteikti Regulas (EK) Nr. 396/2005 III pielikuma A daļā, saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu ir lietderīgi svītrot. MAL attiecībā uz visiem produktiem būtu jānosaka NR līmenī Regulas (EK) Nr. 396/2005 V pielikumā saskaņā ar minētās regulas 18. panta 1. punkta b) apakšpunktu.

(8) Darbīgās vielas fenamifosa apstiprinājums ar Komisijas Regulu (ES) 2020/1246 (5) netika atjaunots cita starpā ar cilvēka veselību saistītu iemeslu dēļ. Vielas apstiprinājuma termiņš beidzās 2020. gada 23. septembrī. Visas spēkā esošās darbīgo vielu fenamifosu saturošu augu aizsardzības līdzekļu atļaujas ir atceltas.

(9) Sakarā ar procedūru, kurā neatjauno fenamifosa apstiprinājumu, Iestāde norādīja uz vairākām bažām (6) saistībā ar risku patērētāju veselībai un to, ka trūkst datu par šīs vielas reprezentatīvajiem lietojumiem augļu dārzeņos.

(10) MAL attiecībā uz galda vīnogām un vīna vīnogām atbilst importa pielaidēm, taču, tā kā dokumentācija par metabolītu M01 un M02 genotoksicitāti bija nepilnīga un nebija iespējams pabeigt patērētāju riska novērtējumu, risku patērētājiem izslēgt nav iespējams. MAL, kas noteikti tomātiem, dārzeņpipariem/paprikai, baklažāniem, melonēm un cukurbiešu saknēm, ir balstīti uz fenamifosa lietojumiem ES, attiecībā uz kuriem apstiprinājumi ir atcelti. Tāpēc MAL, kas attiecībā uz šo vielu noteikti Regulas (EK) Nr. 396/2005 II pielikumā, saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu ir lietderīgi svītrot. MAL attiecībā uz visiem produktiem būtu jānosaka NR līmenī Regulas (EK) Nr. 396/2005 V pielikumā saskaņā ar minētās regulas 18. panta 1. punkta b) apakšpunktu.

(11) Komisija par vajadzību koriģēt dažas NR apspriedās ar Eiropas Savienības pesticīdu atlieku noteikšanas references laboratorijām. Par visām darbīgajām vielām, uz kurām attiecas šī regula, minētās laboratorijas ierosināja analītiski sasniedzamas produktspecifiskas NR.

(12) Par jaunajiem MAL notika apspriedes ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(13) Tāpēc Regula (EK) Nr. 396/2005 būtu attiecīgi jāgroza.

(14) Pirms jauno MAL piemērošanas būtu jāparedz saprātīgs termiņš, lai dalībvalstis, trešās valstis un pārtikas apritē iesaistītie uzņēmēji varētu pielāgoties no relevanto MAL grozījumiem izrietošo prasību izpildei.

(15) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 8. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 18. janvārī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Komisijas Īstenošanas regula (ES) 2020/1280 (2020. gada 14. septembris) par darbīgās vielas benalaksila apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (OV L 301, 15.9.2020., 4. lpp.).

(3) Eiropas Pārtikas nekaitīguma iestāde, “Secinājums par darbīgo vielu benalaksilu saturošu pesticīdu riska novērtējuma profesionālizvērtējumu” (Conclusion on the peer review of the pesticide risk assessment of the active substance benalaxyl), EFSA Journal 2020;18(1):5985.

(4) Komisijas Īstenošanas regula (ES) 2020/1276 (2020. gada 11. septembris) par darbīgās vielas bromoksinila apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (OV L 300, 14.9.2020., 32. lpp.).

(5) Komisijas Īstenošanas regula (ES) 2020/1246 (2020. gada 2. septembris), ar ko darbīgās vielas fenamifosa apstiprinājumu neatjauno saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 288, 3.9.2020., 18. lpp.).

(6) Eiropas Pārtikas nekaitīguma iestāde, “Secinājums par darbīgo vielu fenamifosu saturošu pesticīdu riska novērtējuma profesionālizvērtējumu” (Conclusion on the peer review of the pesticide risk assessment of the active substance fenamiphos), EFSA Journal 2019;17(1):5557.